Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Д.С.П. од Скопје против Агенција за филм на Република Северна Македонија по предметот Барање за пристап до информации од јавен карактер, на 28.05.2025 година, го донесе следното:

**Р Е Ш Е Н И Е**

1. Жалбата изјавена од Д.С.П. од Скопје, против Агенција за филм на Република Северна Македонија, заведена во Агенцијата со бр.08-236 на 15.05.2025 година, по предметот Барање за пристап до информации од јавен карактер, **СЕ УВАЖУВА.**

**2.Предметот се враќа на повторно постапување пред првостепениот орган.**

**3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Д.С.П. од Скопје, како што е наведено во Жалбата, на 23.04.2025 година поднела Барање за пристап до информации од јавен карактер до Агенција за филм на Република Северна Македонија со кое побарала по е-маил да и се достави фотокопија од следната информација:

„Допис бр.03-2126/2 од 31.12.2024 г. нацрт од записник на седница на Управен одбор одржана на ден 06.02.2025 г., посебно во делот на точката поврзана со носење на Одлука бр.02-293/1 од 07.02.2025 г и целосна документација која од Агенцијата за филм била проследена до членовите на Управен одбор при Агенцијата за филм по електронски пат на ден 23.01.2025г.”

Имателот на информации на ова Барање одговорил со доставување на известување со бр.11-802/2 од 06.05.2025 година. Во Известувањето меѓу другото наведува„...Агенцијата за филм го прифаќа, но не може да постапи по истото...не го третира ова барање како барање за пристап до информација од јавен карактер, и не може да постапи согласно закон, бидејќи се бара информација заради личен интерес и истата не може да се окарактеризира како информација од „јавен карактер”.”

Барателот на информацијата незадоволен од добиениот одговор во законски предвидениот рок, поднел Жалба заведена во Агенцијата со бр.08-236 на 15.05.2025 година. Во Жалбата меѓу другото наведува „...Нацрт-записникот и записникот од седница на Управен одбор на Агенцијата за филм претставуваат документи што директно се поврзани со работата на институцијата финансирана од јавни средства, со надлежности кои опфаќаат распределба на буџетски средства, поддршка на филмски проекти, спроведување на филмска, односно културна политика...”

Агенцијата со електронски допис бр.08-236 од 16.05.2025 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијта да ги достави сите списи во врска со предметот.

Имателот на информации на 26.05.2025 година до Агенцијата достави одговор на жалба, заведен во Агенцијата со бр.08-236. Во одговорот наведува„...Конкретната информација што се побарува –„Записник од седница на Управен одбор”, воопшто не се однесува на „распределба на буџетски средства”, како што тврди жалителот...Распределувањето на буџетските средства транспарентно се објавува секоја година на веб страната на Агенцијата за филм..”

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Имателот на информации не постапил правилно и во целост согласно Законот за слободен пристап до информации од јавен карактер, со тоа што Имателот на информации наместо да одговори со Известување бил должен да постапува согласно член 20 и 21 од Законот за слободен пристап до информации од јавен карактер.

Имателот на информации не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 став 1 од Законот за слободен пристап до информации до јавен карактер кој гласи “Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Во врска со наводите на Имателот на информации дека во случајот се работи за барање од личен карактер, со оглед на тоа што „со предметното барање се побарува информација заради личен интерес“. Агенцијата му укажува на Имателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер“ е информација во која било форма што ја создал или со која располага имателот на информацијата согласно со неговите надлежности.

Агенцијата му укажува на Имателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 алинеја 8 и 22 од истиот Закон, е должен да ја информира јавноста со објавување на податоци од негова надлежност и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните и ќе се овозможи остварување на јавниот интерес.

Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно наведеното, Имателот на информации е должен одново да го разгледа Барањето и да постапи согласно одредбите од Законот за слободен пристап до информации од јавен карактер.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата